ÅRSMELDING FOR HIFO-BODØ, 

For perioden mars 2006 – mars 2007
1. Tillitsvalgte.

Styret har bestått av:

Wilhelm Karlsen, Høgskolen i Bodø, leder

Alan Hutchinson, oppdragsforsker, kasserer

Marit Helene Hernes, Bodin videregående skole, skolekontakt

Thomas Andreassen, Bodin videregående skole
Knut Andersson, Bodø videregående skole, styremedlem

Jon Gulowsen, Høgskolen i Bodø, styremedlem

Revisor: 
Inge Strand, Arkiv i Nordland
Valgkomite: 
Laila Grytvik, Bodin videregående skole

Jan Oscar Bodøgaard, Fauske videregående skole 
Medlemstall: 38 – en liten nedgang.
2. Årsmøtet 2006
Årsmøtet 2006 ble avholdt onsdag 22. mars på Galleri Bodøgaard.

Årsmøtet vedtok årsmeldingen uten tilføyelser.

Regnskapet ble enstemmig godkjent.

Valgkomiteens innstilling ble vedtatt enstemmig.

For øvrig vises det til eget referat fra årsmøtet

3. Aktiviteter 

I forbindelse med årsmøtet i 2006 orienterte og guidet Frode Ketil Pettersen og Mart. Hauglid fra Nordland fylkeskommune om den norskrussiske utstillingen Lidelse og vennskap. Den var laget i forbindelse med 60-årsmarkeringen for slutten av andre verdenskrig, og befant seg for tiden på Galleri Bodøgaard. Utstillingen var et samarbeid mellom Nordland fylkeskommune og Leningrad oblast (fylke), og en vesentlig del av den dreide seg om de russiske krigsfangene i Nordland i krigsårene.

21.-22. april 2006 arrangerte HIFO-Bodø, historielag fra kommunen og Landslaget for lokalhistorie i samarbeid med Høgskolen i Bodø lokalhistorisk seminar med følgende tittel og tema: Bodøs historie: by og land.
Den faglige delen av seminaret var lagt til Høgskolen i Bodø. I tillegg til en rekke spennende foredrag og diskusjoner var det lagt inn ekskursjon:

· til rester etter krigsfangeleir fra andre verdenskrig der Knut Støre foredro
· pr buss gjennom Bodøs nye bydeler der tidligere byplansjef Oddbjørn Paulsen orienterte. 
Det var 70 deltakere på seminaret, flere av HIFO-Bodøs medlemmer bidro med foredrag (Alan Hutchinson, Svein Lundestad, Inge Strand, Wilhelm Karlsen) samt at Alan Hutchinson og Svein Lundestad deltok i arrangementskomiteen.
Tirsdag 6.juni holdt kunsthistoriker Sigrid Fløttum Kristoffersen foredrag om og guidet i Bodø Domkirke. I 2006 var det 50 år siden kirken ble bygd, den enste domkirken som er bygd i Norge etter middelalderen. Arkitektene Blakstad & Munthe- Kaas tegnet dette gjenreisningsbyggverket som er en av Bodøs vakreste og mest monumentale bygninger.

Lørdag 23. september ble det arrangert en dagstur til Lønsdal under ledelse av Alan Hutchinson som var inne i avslutningsfasen med Saltdal kommunes gårdshistorie. Lønsdal har vært et sentralt område i det samiske samfunn i århundre. Området er rikt på fornminner, fra det niende århundre fram til vår tid, men de er ikke lett å få øye på. Funn i dette området har stått sentralt i debatten om tidspunktet for overgangen til tamreindrift. Hutchinson og turdeltakerne gjennomførte en vandring i natur- og kulturlandskapet som blant annet innebar  besøk på stallotufter, samiske tufter samtidig med norrøn ”vikingtid”, og rester etter den første Karesuandosamiske bosettingen fra 1920-årene.

En fagdag i samarbeid med Høgskolen i Bodø med globalhistorie som tema måtte dessverre avlyses. 

Julebordet ble i år arrangert 14. desember på en annet sted enn sedvanlig: Studentsamskipnaden hadde lagt til rette for arrangement med mat og drikke i kantina ”Akutten” på høgskolen. Før inntak av mat og drikke holdt Arne Brinchmann foredraget: Fra politisk elite til annenrangs borgere: Berlinmurens fall sett fra den andre siden

· Hvordan opplevde den gamle politiske eliten i DDR murens fall?

· ”Hva var det som gikk galt?  Hva gjør vi nå?”

Historien om østblokkens kollaps er kjent fra mediebildet først og fremst som en historie om frigjøring, nye muligheter og økonomiske utfordringer. Sett fra de gamle elitenes ståsted fortonte det seg imidlertid nokså annerledes - fra å ha vært toneangivende politikere med en privilegert plass i en begrenset offentlighet, ble de nå annenrangs borgere i en kapitalistisk stat. Med utgangspunkt i et ettårig feltarbeid blant postkommunistene i Dresden på midten av nittitallet ga Brinchmann oss et interessant foredrag om temaet. 25 deltakere.

Torsdag 15. februar 2006 ble det i samarbeid med Adelsten Normann-stiftelsen avholdt møte i den gamle fylkesmannsboligen, Hålogatun, der Galleri Adelsten Normann holder til. Styret for Adelsten Normann-stiftelsen orienterte om selve stiftelsen før kunsthistoriker Bjørg Heggstad Jakhelln holdt foredrag om maleren Adelsten Normann.
4. Annet:

· Den norske historiske forening, årsmøtet 2006. 
Møtet ble avholdt i Kristiansand i forbindelse med HIFO-seminaret 2006.

Wilhelm Karlsen representerte HIFO-Bodø.
· Konferanse: HIFOs skolekonkurranse med mer – september 2006 – Thomas Andreassen deltok
5. Økonomi

Regnskapet for perioden legges fram på årsmøtet.

Bodø, 2.mars 2006
For styret i HIFO-BODØ

Wilhelm Karlsen
leder

